Eskom: kragnetwerk is stabielEskom het ŉ versoek gerig dat mense wat probleme met hulle kragtoevoer ondervind, hul munisipaliteit se dienssentrum moet kontak omdat daar nie fout met Eskom se toevoer is nie. Mense het gekla dat hulle nie elektrisiteit het nie ondanks die kragvoorsiener se belofte dat daar geen kragonderbrekings sal wees nie en dat die land se kragnetwerk stabiel is. Volgens Andrew Etzinger, woordvoerder van Eskom, moet diegene wat hulle elektrisiteit direk van dié kragvoorsiener ontvang, Eskom se dienssentrum kontak indien hulle navrae het. Doelbewuste kragonderbrekings moes Donderdag toegepas word, maar Etzinger het gesê dat kragonderbrekings gedurende die naweek onwaarskynlik is. Volgens Etzinger was die kragnetwerk in die algemeen die meeste onder druk op weeksdae tussen 17:00 en 21:00. – Sapa